Maca ɣas ulama iger-d taseddart-agi, ay-agi ur t-yeğǧi ara ad yemxalef d tagnit n tazawara yellan deg yiḍrisen n Akli kebaili ama si tama n wakud akked wadeg, neɣ si tama n yiwudam i yellan deg-s d yismawen-nsen. Deg-s iban-d yiwen n uqcic ileḥḥu ur yeẓri sani, yeṭṭef-it yiḍ deg taddart n Talwit, mi iwala amɣar isteqsa-t ɣef uxxam n yimsebriden. Amɣar yedda yid-s almi d imi n tewwurt, dinna i yemlal d yiwet n temɣart isem-is Bisbisa. Tamɣart-agi i t-ijemɛen ɣur-s imi weḥd-s kan i tettidir daɣen imi aqcic (Itri) yettu meṛṛa d anwi-t netta, d acu yebɣa, d wanda ara ileḥḥu. Ihi tagnit-agi d yiwet akked tin n yiḍrisen n Akli kebaili, drus n umgired yellan deg usenfali n tefyar, imi deg yiḍrisen, d tifyar iruḥen srid, yiwen uqcic iteddu seg taddart ɣer tayeḍ, maca deg usefru yeggar-itent-id umaru d tifyar tissastanin, s wagaz n tuttra (?), maca deg unamek ur llint d tid ibeddlen.